Návrh

na transformáciu príspevkovej organizácie Výskumný ústav spojov so sídlom v Banskej Bystrici na neziskovú organizáciu 
poskytujúcu všeobecne prospešné služby

Audit súladu činností a financovania ústredných orgánov štátnej správy a organizácií (ďalej len „Audit“), schválený uznesením vlády SR č. 694/2000, identifikoval ako jeden z výrazných problémov fungovania ústrednej štátnej správy nadmerné množstvo samostatných inštitúcií pôsobiacich ako priamo riadené rozpočtové a príspevkové organizácie. Audit odporučil znižovať počet týchto organizácií najmä odštátnením, príp. integráciou s inými inštitúciami ústrednej štátnej správy alebo ich zrušením.

S týmto Auditom priamo súvisí úloha C.3 uznesenia vlády SR č. 298/2001 „predložiť návrhy na zaradenie ďalších organizácií uvedených v prílohe č. 4 predloženého materiálu do zoznamu organizácií určených na transformáciu na neziskové organizácie poskytujúce všeobecne prospešné služby v súlade s Auditom“. Ministerstvo dopravy, pôšt a telekomunikácií SR navrhlo v júli 2001 zaradiť príspevkovú organizáciu Výskumný ústav spojov so sídlom v Banskej Bystrici do zoznamu organizácií určených na transformáciu na neziskové organizácie. Základným predpokladom navrhovanej transformácie je však podľa uznesenia vlády SR č. 209/2002 bodu B.2 „predložiť na rokovanie vlády zoznam organizácií, u ktorých bude realizovaná zmena vlastníckych vzťahov podľa transformačného zákona“. Ministerstvo dopravy, pôšt a telekomunikácií SR navrhuje transformáciu Výskumného ústavu spojov na neziskovú organizáciu ako spoločný návrh zriaďovateľa a riaditeľa príspevkovej organizácie.  

Výskumný ústav spojov bol zriadený ako príspevková organizácia v roku 1993. Majetok výskumného ústavu k 30. júnu 2002 predstavoval výšku 93 181 tis. Sk. Organizácia zamestnávala 67 zamestnancov. Doterajšia činnosť výskumného ústavu spočíva najmä vo výskumnej činnosti pre potreby komplexného rozvoja telekomunikačnej a poštovej siete Slovenskej republiky a realizácií týchto výskumných úloh, rozvíjanie objektívnych metód  pre zabezpečovanie potrieb na úseku služieb telekomunikácií a pôšt, vrátane rozvojových koncepcií, strategických štúdií a prognóz, skúšobníctvo, normalizačná činnosť, overovanie novej techniky a príprava jej prevádzky v sieťach. Okrem týchto činností vykonáva aj prieskum trhu potrieb užívateľov telekomunikačných a poštových služieb, poradenstvo, vzdelávanie, publikačnú a edičnú činnosť. 

Cieľom transformácie výskumného ústavu je zachovanie špecializovanej inštitúcie aplikovaného telekomunikačného a poštového výskumu, schopnej riešiť široké spektrum úloh na podporu štátnej správy a regulácie v pošte a telekomunikáciách. Ide najmä o úlohy technického charakteru, pri ktorých nie je účelné, aby si rezort alebo regulačné úrady, a to Telekomunikačný úrad a Poštový úrad, budovali vlastné kapacity. Ústav má vybudované skúšobné a testovacie laboratóriá. Pre štát, ktorý implementuje smernice Európskej únie v tejto oblasti je povinnosťou zabezpečiť dostatočne kompetentné kapacity na vykonávanie systematického dohľadu nad trhom, vrátane skúšania zariadení uvádzaných na trh. Strategickým zámerom ústavu je posilniť výskumný charakter organizácie, najmä orientáciu na riešenie problémov spojených s nástupom informačnej spoločnosti. 

Vzhľadom na uvedené činnosti, ktoré bude vykonávať príspevková organizácia po transformácii na neziskovú organizáciu, je jednou z dôležitých otázok financovanie organizácie. Nezisková organizácia bude získavať finančné zdroje na základe zmluvne uzatvorených kontraktov, ktorými budú pokrývané aj prevádzkové náklady, ako aj z ďalších činností vykonávaných v rámci predmetu činnosti.

Proces transformácie Výskumného ústavu spojov bude zabezpečený podľa zákona 
č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby a v súlade s Metodickým pokynom pre postup ústredných orgánov štátnej správy pri spracovaní návrhu transformačného projektu v procese transformácie rozpočtových organizácií a príspevkových organizácií na neziskové organizácie, ktorý bol spracovaný Ministerstvom pre správu a privatizáciu národného majetku SR. 

Na základe § 2 ods. 2 zákona č. 13/2002 Z. z. predkladá Ministerstvo dopravy, pôšt a telekomunikácií SR ako zriaďovateľ príspevkovej organizácie Výskumný ústav spojov so sídlom v Banskej Bystrici návrh na zaradenie tejto organizácie do zoznamu organizácií určených na transformáciu na neziskové organizácie poskytujúce všeobecne prospešné služby.